Luis Enrique nu exclude posibilitatea de a antrena cândva în Anglia
Antrenorul echipei Paris Saint-Germain, Luis Enrique, a declarat că nu exclude posibilitatea de a antrena într-o zi în Premier League, chiar dacă în prezent este "complet implicat" la clubul francez, relatează AFP.
Un utilizator l-a întrebat pe antrenor, în timpul sesiunii de întrebări şi răspunsuri pe platforma de streaming Twitch, dacă ar fi interesat de o experienţă în Premier League. Luis Enrique a răspuns: "Da, am avut contacte cu două echipe engleze chiar înainte de a mă alătura PSG. Am ales să nu merg, dar a fost util".
"Sunt complet implicat la PSG. Încă învăţ franceza şi sper să o vorbesc în curând, chiar dacă este dificil", a adăugat el.
Această sesiune pe Twitch este prima de când antrenorul a ajuns la PSG. În perioada Cupei Mondiale 2022 din Qatar, Luis Enrique, pe atunci antrenor al Spaniei, a oferit o sesiune aproape zilnică pe canalul său.